**Govor Mitje Rotovnika na spominski svečanosti ob 80. obletnici ustrelitve 25. talcev v Šentvidu nad Ljubljano – 31.1.1944**

Šentvid, 31. januar 2024

Kontekst brutalnega poboja 25 talcev v Šentvid je vsem navzočim na današnji spominski slovesnosti dobro poznan. Šlo je za upornike proti nemški okupaciji slovenskega ozemlja, za domoljube, ki se niso spoprijaznili z znamenito izjavo Hitlerja, »naredite mi to deželo spet nemško«, izrečeno na mariborskem ljudskem zborovanju v podporo nacizmu, šlo je za ljudi, ki so se zavestno pridružili partizanskemu boju za osvoboditev naroda.

Med njimi so bili študenti, uradniki, profesorji, delavci, uslužbenci, kmetje in podjetniki Vsi so tkali mrežo tistega dela narodno osvobodilnega upora, brez katerega bi se partizanske čete težko spopadale s močno nemško vojsko. Partizani so potrebovali podporo domoljubov, ki so normalno opravljali svoje poklice v mestih in na terenu, hkrati pa so skozi najrazličnejše oblike ilegalnega dela, ki ga je organizirala Osvobodilna fronta skrbeli za gmotno podporo partizanom v gozdovih. Običajno organizirani v trojke OF, so izvajali tudi številne druge akcije, ki so med ljudmi krepile zavest o pomenu upora. Njihovo delovanje je budno spremljala gestapovska obveščevalna služba povsod po Sloveniji. Na Gorenjskem se je, po zaslugi domačih izdajalcev uspela dokopati do dovolj pomembnih podatkov, da je razkrila kakšno ilegalno celico OF in jo onemogočila. Morda predstavlja njihov veliki uspeh vdor v kamniško organizacijo OF, decembra 1943. Aretirali so kar 38 aktivistov OF. 32 so jih nemudoma pripeljali v begunjske zapore, šesterico pa najprej na sedež gestapa na Bledu in od tam 7.12.44 v taborišče Mauthausen. Poleg mojega očeta, profesorja Karla, so skupino sestavljali Jakob Branšteter, Ciril Drekonja, Mirko Golob, Milan Matjašec in Jožef Peče. Po njihovem ravnanju z njimi, lako predvidevamo, da so Nemci šesterico obravnavali kot najbolj nevarno skupino oefovcev v Kamniku.

Tudi nekaterim aktivistom OF na šentviško medvodskim območjem so bili gestapovci nenehno za petami. Zgodovinski vir posebej omenja Antona Vičnarja, Antona Okorna, Ivana Miklavca in Albina Kolba, ki je bil v Kočevskem zboru odposlancev izvoljen celo za člana slovenske delegacije za 2. zasedanje AVNOJ. Vse so Nemci aretirali in poslali v isto taborišče kot Kamničane.

25. januarja 1944 je aktivist VOS ustrelil župana Šentvida, Lovrenca Maurerja. Nemcem je prekipelo. Odločili so se za drastično maščevanje: njegovo smrt bo še isti teden z življenjem plačalo 25 aktivistov OF. Iz Mauthausna so vrnili 10 omenjenih aktivistov in morda še koga, preostale pa so odbrali med zaprtimi v begunjskem zaporu.

Spoštovani, ob spominu na tragični dogodek, ki se je dogodil pred 80.leti na livadi blizu šentviškega Ljudskega doma, se za trenutek se potopimo v njihove misli, čustvovanje in trpljenje.

 Vedeli, da so po vsaki postaji, mimo katerih jih je vlak iz Mauthausena vračal na Gorenjsko, bliže svojemu koncu, pomislimo na preživeto zadnjo noč v begunjskem zaporu, ko nihče v pričakovanju najhujšega, ni zatisnil očesa, na jutro pred odhodom na morišče, ko jim je zdravnik dajal injekcije, da bi otekli jeziki pred streljanjem preprečili vzklikanje junaških parol, na dolgo vožnjo avtobusa iz Begunj v Šentvid, na nenavaden slučaj, ko se je avtobus v Šentvidu ustavil ravno ob Justi Kolb in je v njem zagledala moža Albina, on pa ji je lahko le pomahal, na čakanje za streljanje, ker so jih Nemci ubijali v valovih, najprej pet in nato trikrat po šest, nakar je vsak ustreljeni dobil še milostni strel v glavo s strani vodje strelskega voda, na zgroženo množico, ki je morala gledati dolgotrajno ubijanje...

Med njimi sta bila v grupi šolarjev, ki ju je tja poslalo vodstvo šole tudi moja kasnejša dobra znanca in ugledna akademska slikarja Andrej Jemec in Janez Bernik.

Za konec bi rad povedal, da je mama Hilda prav v tem času pričakovala rojstvo brata Borota. Na hiši, v kateri smo stanovali v Kamniku, se je naslednji dan znašel plakat, v katerem je zloglasni poglavar gorenjskih esesovcevcev, general Rosener, sporočal, katere »bandite in njihove pomagače« so ustrelili dan prej. Hrabra soseda ga je v strahu za mamino zdravje nemudoma odstranila.

Spomin na hrabre šentviške talce živi naprej in bo prisoten še dolgo, sodeč po današnji spominskem dogodku, po množičnem obisku njihovih hčera in sinov, tudi vnukov in pravnukov, grobišča talcev v parku sedanje begunjske psihiatrične bolnice, na spominski slovesnosti vsakega 1.novembra. Slava pogubljenim gorenjskim aktivistom OF slovenskega naroda!